

2024. gada 26. jūnijā

**Uzlabos pasažieru ar ierobežotām pārvietošanās spējām iekāpšanu un izkāpšanu no vilcieniem**

**“Vivi” sadarbībā ar VAS “Latvijas dzelzceļš” ir identificējis tās pasažieru platformas, kurās turpmāk pasažieriem ar ierobežotām pārvietošanās spējām būs nodrošināta iekāpšana un izkāpšana no jaunajiem elektrovilcieniem, tajā skaitā izmantojot ritekļos iebūvētās izbīdāmās uzbrauktuves. Tāpat uzlabota kārtība un saīsināts laiks, kādā iespējams pieteikt personu, kas pārvietojas ratiņkrēslā, iecelšanu un izcelšanu no dīzeļvilcieniem un vecajiem elektrovilcieniem uz pasažieru platformu – turpmāk šo pakalpojumu varēs rezervēt 24 stundas iepriekš.**

“Piekļūstamība ir viens no prioritāri risināmiem jautājumiem, kas nav atliekams. Dzelzceļš ir sabiedriskā transporta mugurkauls un, lai veicinātu pārvietošanos ar vilcienu, mums ir jānodrošina cieņpilna iekāpšana un izkāpšana visiem pasažieriem, tostarp cilvēkiem, kas pārvietojas ratiņkrēslos. Esmu gandarīts, ka ir rasts pagaidu risinājums vairākās stacijās, kamēr tiks pabeigta visu pasažieru platformu modernizācija”, uzsver satiksmes ministrs Kaspars Briškens.

Lai uzlabotu pasažieru, kas pārvietojas ratiņkrēslā, iekāpšanu un izkāpšanu no dīzeļvilcieniem, “Vivi” noteicis pieturvietas, kurās, piesakot pakalpojumu 24 stundas iepriekš, minētajiem pasažieriem būs pieejams modernizētajos dīzeļvilcienos iebūvētais pacēlājs. Šāds pakalpojums, sākot ar 27. jūniju, noteiktos reisos būs pieejams Rīgas, Jāņavārtu, Jumpravas, Skrīveru, Aizkraukles, Kokneses, Pļaviņu, Krustpils, Viļānu, Rēzeknes II, Ludzas, Daugavpils, Siguldas, Cēsu, Valmieras un Valgas pieturvietā (detalizētāka informācija pieejama “Vivi” oficiālās tīmekļvietnes sadaļā “Pasažieriem ar īpašām vajadzībām)”.Vienlaikus pasažieri ar ierobežotām pārvietošanās spējām joprojām varēs izmantot arī VAS “Latvijas dzelzceļš” rīcībā esošos mobilos pacēlājus, kas, piesakot pakalpojumu 24 stundas iepriekš, pieejami Rīgas, Krustpils, Rēzeknes, Daugavpils, Jelgavas, Saulkrastu, Siguldas, Dubultu, Vaivaru un Liepājas stacijā. Lai pieteiktu gan dīzeļvilcienos esošo pacēlāju, pasažieriem 24 stundas iepriekš jāzvana pa bezmaksas diennakts tālruni 80021181 un 80007600, savukārt VAS “Latvijas dzelzceļš” rīcībā esošos mobilos pacēlājus iespējams pieteikt, 24 stundas iepriekš zvanot pa bezmaksas tālruni 80021181. Mobilo pacēlāju pakalpojumu iespējams pieteikt arī elektroniski, aizpildot šo [pieteikuma anketu](https://www.ldz.lv/prm).

Pasažieriem, kuri saņēmuši apstiprinājumu par pieteiktā pakalpojuma sniegšanu, var tikt noteikts pienākums ierasties attiecīgajā dzelzceļa stacijā ne vēlāk kā 30 minūtes pirms pieteikumā norādītā vilciena atiešanas laika.

Tāpat VAS “Latvijas dzelzceļš” ir pilnveidojusi kārtību, kādā pasažieri ar ierobežotām pārvietošanās spējām var saņemt asistenta palīdzību Rīgas Centrālajā dzelzceļa stacijā. Turpmāk pasažieri, kuriem būs nepieciešama palīdzība nokļūšanai no stacijas ēkas telpām uz pasažieru platformām un atpakaļ, varēs saņemt asistenta pakalpojumus, zvanot uz VAS “Latvijas dzelzceļš” bezmaksas Klientu servisa centra tālruni 8002 1181 un piesakot palīdzību. Asistenta pakalpojums tiks sniegts 30 minūšu laikā.

“Pēdējo gadu laikā ir pieaudzis to pasažieru skaits, kuri ikdienā kā pārvietošanās veidu izvēlas vilcienu satiksmi. Tas ir apsveicami, vienlaikus tas uzliek arī papildu atbildību pret tiem pasažieriem, kuriem dažādu iemeslu dēļ mūsu pakalpojuma pieejamība bijusi apgrūtināta. Tādēļ man ir prieks, ka sadarbībā ar kolēģiem no “Latvijas dzelzceļa” mums ir izdevies ieviest vairākus pagaidu risinājumus, kas palīdzēs braucienus ar vilcieniem padarīt patīkamākus vēl plašākam pasažieru lokam,” norāda AS “Pasažieru vilciens” valdes priekšsēdētājs Raitis Nešpors.

Savukārt, lai uzlabotu pasažieru ar ierobežotām pārvietošanās spējām iekāpšanu un izkāpšanu no jaunajiem elektrovilcieniem Rīgas centrālajā dzelzceļa stacijā, uz 2. perona pie 1. un 10. ceļa, uz 3. perona pie 3. un 4. ceļa un uz 4. perona pie 5. ceļa tiks izlaista elektrovilcienu izbīdāmā uzbrauktuve. Paredzēts, ka uz minētajām pasažieru platformām pie attiecīgajiem ceļiem jauno elektrovilcienu uzbrauktuves sākot no 27. jūnija tiks pēc noklusējuma izbīdītas no vilcienu pirmā vagona (izņemot uz 4. perona pie 5. ceļa, kur uz Jelgavu ieplānotajiem vilcieniem uzbrauktuve tiks izbīdīta no pirmā vagona, bet no Jelgavas iebraukušajiem vilcieniem uzbrauktuve tiks izbīdīta no ceturtā vagona) un būs primāri paredzētas pasažieru ar ierobežotām pārvietošanās spējām iekāpšanas un izkāpšanas nodrošināšanai. Pārējie pasažieri aicināti nedrūzmēties pie pirmā vagona apstāšanās vietas un iespēju robežās izmantot pārējās jaunā elektrovilciena ieejas. Uz norādītajām pasažieru platformām vietas, kur tiks izbīdīta uzbrauktuve, tiks īpaši atzīmētas.

Jau vēstīts, ka “Vivi” no 6. jūnija noteicis tos reisus, kas turpmāk nemainīgi tiks izpildīti tikai ar jaunajiem elektrovilcieniem, kā arī vilcienu kustības sarakstā atzīmējis tās pieturvietas, kur pieejamas modernizētās pasažieru platformas (informācija atrodama “Vivi” tīmekļvietnes sadaļā [Vilcienu kustības pamatsaraksts](https://vivi.lv/lv/informacija-pasazieriem/)).

Šobrīd pasažieru pārvadājumiem pieejami 24 jaunie elektrovilcieni. Atlikušo astoņu sastāvu piegāde ražotājam jāveic līdz vasaras beigām. Jauno elektrovilcienu projekta kopējās izmaksas ir 257,889 miljoni eiro, un 23 no pavisam 32 sastāvu iegāde veikta ar Eiropas Savienības Kohēzijas fonda līdzfinansējumu. Līdz ar 23 elektrovilciena pieņemšanu ekspluatācijā jūnija sākumā ir noslēgusies Eiropas Savienības projekta Nr.4.5.1.1/21/I/001 “Rīgas un Pierīgas pasažieru pārvadāšanai nepieciešamo elektrovilcienu iegāde”  īstenošana, kura kopējās izmaksas ir 161,209 miljoni eiro, tai skaitā Kohēzijas fonda finansējums 114,211 miljonu eiro apmērā.

“Vivi” ir vilciena pasažieru pārvadājumu zīmols, kas pieder AS “Pasažieru vilciens”.

AS “Pasažieru vilciens” veic vilciena pasažieru pārvadājumus ar zīmolu “Vivi”, sniedz ritošā sastāva remonta pakalpojumus un nodrošina komercreisu servisu. AS “Pasažieru vilciens” ir dibināta 2001. gadā, 2023. gadā uzsākta pasažieru pārvadājumu modernizācija, ieviests jauns pasažieru apkalpošanas standarts un vilciena pasažieru pārvadājumu zīmols “Vivi”. 2023. gadā tika pārvadāti 17,1 miljons pasažieru, 98,36% reisu izpildot precīzi pēc vilcienu kursēšanas grafika. Uzņēmums nodarbina vairāk nekā 950 darbinieku.

Papildu informācijai:

Edgars Butāns

“Vivi” Komunikācijas un mārketinga daļas vadītājs

AS “Pasažieru vilciens”

Mob. tālr. nr. 29837421

E-pasta adrese: edgars.butans@vivi.lv